秋日于天中寺尋復禮上人
作者：武三思
朝代：唐

paragraphs: 妙域三時殿，香巖七寶宮。
金繩先界道，玉柄即談空。
喻筏知何極，傳燈竟不窮。
彌天高義遠，初地勝因通。
理詣歸一處，心行不二中。
有無雙惑遣，真俗兩緣同。
摘葉疑焚翠，投花若散紅。
網珠遙映日，檐鐸近吟風。
定沼寒光素，禪枝暝色葱。
願隨方便力，長冀釋塵籠。